
REFERAT DE APROBARE A PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Silviu Oravitzan



	
1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 

2. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.

3. Alte informaţii:
Domnul Silviu Oravitzan s-a născut la 4 octombrie 1941, ȋn localitatea Ciclova Montană, din Banat. Și-a urmat educația la Oravița și Timișoara, ȋnsă cariera sa artistică l-a purtat prin ȋntreaga lume; a expus ȋn nenumărate galerii importante de pe continentul european și american. Silviu Oravitzan este un nume internațional și are o reputație de cel mai ȋnalt rang, consfințită prin prestigioase expoziții ȋn Paris, New York, Viena și zeci de alte orașe ale marii culturi. 

Având ȋn vedere rafinamentul și forța de creație artistică recunoscute domnului Silviu Oravitzan, numele lui rămâne legat de ȋnnobilarea unor expresii artistice de o inefabilă profunzime. Libertatea și universalitatea asumate prin demersul său artistic desfășurat de-a lungul a peste cinci decenii, și probitatea sa morală, complimentează spiritul liber și valorile orașului nostru. De pildă, deschiderea multiculturală și multiconfesională a Timișoarei rezonează cu elementele biografice și spiritul ecumenic al operei lui Silviu Oravitzan. De altfel, din 2005, domnia sa este, printre altele, și membru afiliat al Institutului Român de Studii Inter-ortodoxe, Inter-Confesionale și Inter-religioase (INTER). Considerăm deci că domnul Silviu Oravitzan este ȋndreptățit să primească titlul de Cetățean de Onoare al Municipiului Timișoara.


Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Silviu Oravitzan, pentru întreaga activitate artisticã, recunoscutã la nivel național si internațional, şi supun dezbaterii Consiliului Local documentaţia aferentă. 

